朱朝宗割愛嫁遣侍兒忘情如此是可尚也因作忘情吟以道哀怨之意
作者：蔡戡
朝代：宋

paragraphs: 風流漢署尚書郎，蛾眉列屋呈新粧。
中有一人十四五，雪膚花艷傾後房。
妬寵負恃亦常理，何乃棄置行路傍。
妾如桃李眩顔色，君如鐵石爲心腸。
憶昔贈君綠綺琴，佳期密意寓琴心。
白雪陽春世寡和，高山流水誰知音。
燕子樓中空寂寞，鳳凰臺上忍登臨。
瓶沉簪斷不堪說，釵分鏡破何由尋。
君不見韓退之，絳桃柳枝二侍兒。
別來柳枝已飛去，故作鎮州初歸詩。
又不見白樂天，小蠻樊素爭取憐。
晚年樊素欲謝遣，因賦不能忘情篇。
從來我輩情所鍾，綿綿此恨今古同。
世間尤物最爲累，須信萬事浮雲空。
二公號爲知道者，未免愛慾纏胸中。
果能脫去如敝屣，自古未有賢於公。
料得文君對長卿，小窗時鼓一再行。
幽愁暗恨欲備寫，離鸞別鶴難成聲。
知君手種堂前柳，春風披拂還輕盈。
憐新棄舊似淺薄，如君未必真忘情。